Ľ. Vážny, poslanec: (2004-10-22):
Už dlhšiu dobu sa na verejnosti objavujú rôzne informácie v našej spoločnosti o stave spoločnosti Slovenské aerolínie. Takmer 100-percentným, resp. 90-percentným vlastníkom tejto spoločnosti je štát. Za obdobie svojej činnosti vytvorila táto spoločnosť stratu 619 mil. korún a ani výhľad na najbližšie obdobie nenaznačuje, že by sa tento stav zlepšil, resp. bol by opačný. A očakávané znižovanie straty zatiaľ sme nesledovali v skutočnosti. Medializovaná informácia o plánovanom prijatí finančnej výpomoci Slovenskými aerolíniami od Austrian Airlines a neochota vlády Slovenskej republiky znenie tejto zmluvy ukázať a podmienky tejto transakcie zverejniť, resp. nedostatočné vysvetlenie tohto kroku zo strany ministerstva dopravy vyvoláva vo verejnosti mnohé pochybnosti a dohady. Úlohou štátu ako väčšinového vlastníka akejkoľvek spoločnosti je prostredníctvom ním dosadených zástupcov do riadiacich a kontrolných orgánov spoločnosti zabezpečiť, aby títo s prostriedkami im zverenými nakladali hospodárne a aby spoločnosti vo vlastníctve štátu pracovali čo najefektívnejšie. V prípade, že sa tak nekoná, štát by mal okamžite konať a hľadať riešenie na zastavenie negatívneho vývoja a vyvodiť z daného stavu zodpovednosť. Na základe dostupných informácií a zistení sa javí, že štát uvedeným spôsobom pri riadení akciovej spoločnosti Slovenské aerolínie takto nekonal. Národná rada Slovenskej republiky, ktorej jednou z hlavných funkcií je kontrolná činnosť vlády a iných ústredných orgánov štátnej správy, má právo byť informovaná aj o hospodárení spoločnosti, ktorej väčšinovým vlastníkom je štát, v ktorom výkon akcionárskych práv vykonáva ústredný orgán štátnej správy. V záujme zabrániť dezinformáciám, mať k dispozícii jednoznačné informácie o činnosti a fungovaní spoločnosti Slovenské aerolínie a v záujme vniesť do celého procesu transparentnosť sa navrhuje, aby Národná rada požiadala vládu Slovenskej republiky o predloženie dokumentov navrhovaných na predloženie v uznesení. V správe v prípade, že ju schválime, o čo vás v tomto odôvodnení žiadam, očakávam odpoveď na to, prečo ju niekto za 1 mld. Sk pred dvomi rokmi alebo pred tromi rokmi kúpil a za dva roky za 300 mil. predal. Očakávam odpoveď, prečo táto spoločnosť vytvorila stratu 619 mil. Sk, očakávam odpoveď, kto to zapríčinil, a očakávam odpoveď, aké dôsledky vládou, resp. ministerstvom za takéto konanie boli vyvodené. O to dôležitejšia je takáto správa, vážené panie poslankyne, páni poslanci, pretože na budúci týždeň tu bude na programe návrh zákona o vytvorení diaľničnej spoločnosti, ktorá bude mať zverené prostriedky štátu alebo bude narábať možno s 15 mld. – 17 mld. ročne, vytvorili sme Slovenskú poštu, ktorá bude narábať s 10 mld. – 15 mld. ročne a keď nevyvodíme ako Národná rada, ktorej kontrolnú funkciu, myslím, všetci uznávate, razantné dôsledky za takéto konanie, tak potom si budú z nás všetci, ktorým budeme na výsmech, si robiť, čo budú chcieť. Čiže chcem vás týmto záverom požiadať, aby ste podporili toto uznesenie, ktoré teraz predkladám. Návrh na uznesenie Národnej rady Slovenskej republiky k žiadosti o predloženie správy o súčasnom stave v Slovenských aerolíniách, a. s.: „Národná rada žiada vládu Slovenskej republiky predložiť Národnej rade v termíne do 21 dní 1. komplexnú správu o finančnom hospodárení v Slovenských aerolíniách za obdobie od roku 2001 do 30. 6. 2004 so stanoviskom vlády, ako riešila pretrvávajúce nedostatky v tejto spoločnosti a aké vyvodila dôsledky za jej súčasný stav, 2. úplné znenie dokumentov súvisiacich s avizovaným prijatím pôžičky Slovenskými aerolíniami, a. s., spolu s komentárom k podmienkam a forme ručenia tohto kontraktu.“ Ďakujem za pozornosť.